অর্থ তাঁর মুঠো থেকে বেরিয়ে গেছে। প্রকাশকরা সমস্ত বিল পরিশোধ করতেন, প্রয়োজনীয় অর্থ দিতেন। বিলাসী যাপনে তাঁকে পরিবৃত করে রাখত পরজীবীরা, সাগঁর উদারতার সুযোগ নিত। বেশিরভাগ সময় তিনি পড়তেন, হাঁটতেন এবং স্বপ্ন বুনতেন। কাছের মার্কেটে ঘুরে পুরনো ধূসরিত ইম্প্রেশনিস্ট ছোট ছোট চিত্রকর্ম কিনতেন। বাড়িতে এসে ছেলেকে নিয়ে পরিষ্কার করে, তাতে অজানা শিল্পীর স্বাক্ষর খুঁজতেন। যদি অযত্নে পড়ে থাকা বা হারানো কোনো দুর্লভ সম্পদ পেয়ে যান এই ভেবে। তবে অনেক চিত্রকর্মই তিনি দিয়ে দিয়েছেন। এমনকি মূল্যবান। সাগঁ নিজে ভালোবাসতেন – সেসব শিল্পকর্মও অকাতরে দিয়েছেন। প্রকাশক টেলিফোন করে স্মরণ করিয়ে দিতেন অর্থ ফুরিয়ে যাচ্ছে। সাগঁ তখন নিজেকে সংযত করে নতুন গ্রন্থ রচনায় মন দিতেন। সাগঁ অলস ছিলেন না। তিনি জানতেন একটা সুন্দর আনন্দদায়ক অবকাশ কী করে কাটানো যায়।